PLO's nationalcharter juli 1968
N
De palæstinensiske flygtninge oprettede en række forskellige organisationer, herunder også flere guerillabevægelser. I 1964 blev de palæstinensiske organisationer samlet i PLO (The Palestinian Liberation Organization). I 1974 anerkendte de arabiske lande PLO som den eneste retmæssige repræsentation for det palæstinensiske folk. Dette charter udtrykker PLO's program.
 §1. Palæstina er hjemlandet for det arabiske palæstinensiske folk; det er en udelelig part af det arabiske hjemland, og det palæstinensiske folk er en integreret del af den arabiske nation.
§2. Palæstina med de grænser, det havde under det britiske mandat, er en udelelig national enhed.
§3. Det palæstinensiske arabiske folk besidder den legale ret til dets hjemland, ligesom det efter at have opnået befrielse af landet har retten til at afgøre sin egen fremtid i overensstemmelse med folkets ønsker og fuldkommen af egen drift og vilje.
§4. Den palæstinensiske identitet er et ægte, essentielt og iboende træk; den overføres fra forældre til børn. Den zionistiske besættelse og spredning af det palæstinensiske arabiske folk, gennem de ulykker som ramte dem, får dem ikke til at miste deres palæstinensiske identitet og deres medlemskab af det palæstinensiske fællesskab, og de benægter heller ikke denne identitet og dette medlemskab.
§5. Palæstinenserne er de arabiske statsborgere, som indtil 1947 normalt boede i Palæstina, uanset om de blev fjernet, eller om de er forblevet der. Enhver, som efter denne dato er født med en palæstinensisk far, er også palæstinenser, hvad enten han opholder sig inden for eller uden for Palæstina.
§6. De jøder, som normalt boede i Palæstina indtil den zionistiske invasion begyndte, vil blive betragtet som palæstinensere.
§7. At der er et palæstinensisk samfund, og at det har materiel, åndelig og historisk forbindelse med Palæstina, er et ubestrideligt faktum. Det er en national pligt at opdrage de enkelte palæstinensere på arabisk revolutionær vis. Alle informations- og uddannelsesmæssige midler må anvendes for at gøre palæstinenseren så fortrolig med sit land, både åndeligt og materielt, som det er muligt. Han må være forberedt til den væbnede kamp og rede til at ofre sine ejendele og sit liv for at vinde sit hjemland tilbage og gennemføre dets befrielse (...)
§12. Det palæstinensiske folk tror på arabisk enhed. For at yde deres del til opnåelsen af dette mål må de imidlertid på det nuværende stadium i deres kamp beskytte deres palæstinensiske identitet, udvikle deres bevidsthed om denne identitet og modsætte sig enhver plan, der kan opløse eller skade den.
§13. Arabisk enhed og befrielsen af Palæstina er to komplementære mål, hvor opnåelsen af det ene letter opnåelsen af det andet. Arabisk enhed fører derfor til befrielse af Palæstina; befrielsen af Palæstina fører til arabisk enhed; og stræben mod virkeliggørelsen af det ene mål forløber side om side med en stræben hen mod virkeliggørelse af det andet.
§14. Den arabiske nations skæbne og faktisk selve den arabiske eksistens afhænger af den palæstinensiske sags skæbne. Denne gensidige afhængighed er kilden til den arabiske nations stræben efter og kamp for Palæstinas befrielse. Palæstinas folk har rollen som fortrop i virkeliggørelsen af dette hellige nationale mål. (...)
§21. Det Palæstina-arabiske folk, sådan som det udtrykker sig gennem den væbnede palæstinensiske revolution, afviser alle løsninger, som er erstatninger for Palæstinas totale befrielse og afviser alle forslag, som tilsigter, at det palæstinensiske problem bliver afvist eller internationaliseret.
§22. Zionismen er en politisk bevægelse, som er organisk forbundet med den internationale imperialisme, og som er i modsætning til enhver aktion for befrielse og til progressive bevægelser i verden. Den er racistisk og fanatisk af natur, aggressiv, ekspansionistisk og kolonialistisk i sine mål og fascistisk i sine metoder.
Israel er den zionistiske bevægelses redskab og en geografisk base for verdensimperialismen, strategisk placeret midt i det arabiske hjemland for at modarbejde den arabiske nations håb om frigørelse, enhed og fremskridt.
Israel er en konstant trussel mod freden i Mellemøsten og hele verden. Eftersom befrielsen af Palæstina vil nedbryde den zionistiske og imperialistiske tilstedeværelse og vil medvirke til gennemførelsen af fred i Mellemøsten, forventer det palæstinensiske folk støtte fra alle progressive og fredelige kræfter og opfordrer dem alle, uanset deres tilhørsforhold og meninger, til at yde det palæstinensiske folk al mulig hjælp og støtte i deres retfærdige kamp for at befri deres hjemland.
Kilde: Jens Nauntofte, Den palæstinensiske befrielseskamp, Gyldendal 1971. Her efter Bryld og Haue, Kilder til Den Nye Verden, 1997, s. 114-116
































[bookmark: _GoBack]Uddrag af Hamas Charter 1988
I den nådige og barmhjertige Allahs navn.
Palæstina, Muharram 1, 1409 A.H./18. august 1988.
I den nådige og barmhjertige Allahs navn.
I er det bedste fællesskab, der er blevet frembragt for menneskene. I påbyder det rette, forbyder det forkastelige og tror på Allah. Hvis Skriftens Folk [dvs jøder og kristne] troede, ville det være bedre for dem. Nogle af dem er troende, men de fleste er gudløse. De vil kun skade jer i mildere grad. Hvis de kæmper mod jer, vil de vende ryggen til. Siden vil de ikke få nogen hjælp. Fornedrelse er deres lod, hvor man end møder dem, hvis de hverken er i forbund med Allah eller mennesker, og de er hjemfaldne til vrede fra Allah; elendighed er deres lod. Sådan er det, fordi de ikke troede på Allahs tegn og slog profeterne ihjel med urette. De var opsætsige og begik overtrædelser. (Koranen 3:110-112)
Israel eksisterer, og vil fortsætte med at eksistere, indtil islam fjerner det, som den fjernede, hvad der var før det. [Med ordene af] Martyren Imam Hassan al-Banna, Allahs nåde være med ham. [2]
Den islamiske verden brænder, og hver eneste af os må bruge vand, selv om det kun er lidt, for at slukke, hvad han kan slukke, uden at vente på andre. [Med ordene af] Sheik Amjad Al-Zahawi, Allahs nåde være med ham. [3]
I den nådige og barmhjertige Allahs navn.
Præambel
Priset være Allah. Vi søger hjælp fra Ham, vi beder om tilgivelse fra Ham, vi beder Ham om vejledning, og vi stoler på Ham.
(…)
Pagten for Den Islamiske Modstandsbevægelse (Hamas) åbenbarer dens ansigt, præsenterer dens identitet, præciserer dens standpunkt, gør dens stræben klar, diskuterer dens håb og opfordrer til at hjælpe den og støtte den og slutte sig til dens rækker, for vores kamp mod jøderne er meget omfattende og meget alvorlig, og kræver al den oprigtige indsats, vi kan mønstre. Den er et skridt, der skal følges op af yderligere skridt; den er en brigade, der skal styrkes af brigader efter brigader fra denne store islamiske verden, indtil fjenderne er besejret og Allahs sejr åbenbaret.
Således vil vi se dem komme i horisonten: "Om en tid vil I få underretning derom." (Koranen 38:88)
Allah har skrevet: ”Jeg vil sejre, Jeg og Min udsending!” Allah er stærk og mægtig. (Koranen 58:21)
(…)

Kapitel 1: Introduktion til bevægelsen
Ideologiske forudsætninger
Artikel 1
Den Islamiske Modstandsbevægelse: Islam er dens vej. Det er fra islam, den henter sine idéer, begreber og opfattelser vedrørende universet, livet og mennesket, og den holder sig til islams dom i alle sine handlinger. Det er fra islam, den søger inspiration til vejledning af sine skridt.


Forholdet mellem Den Islamiske Modstandsbevægelse og Det Muslimske Broderskab
Artikel 2
Den Islamiske Modstandsbevægelse er en af fløjene af Det Muslimske Broderskab i Palæstina. Det Muslimske Broderskab er en global organisation og er den største af de islamiske bevægelser i moderne tid. 
(…)


Særpræg og uafhængighed
Artikel 6
Den Islamiske Modstandsbevægelse er en særlig palæstinensisk bevægelse, der er loyal over for Allah, har islam som sin livsform og stræber efter at hæve Allahs banner over hver en tomme af Palæstina. 
(…)

Kapitel 2: Mål
Årsager og mål
Artikel 9
Den Islamiske Modstandsbevægelse har fundet sig selv i en tid, hvor islam er fraværende fra hverdagen. Af den grund er balancen blevet forstyrret, begreber blevet bragt i uorden, værdier blevet ændret, onde mennesker kommet til magten, uretfærdighed og mørke blevet sejrende, de feje blevet tigre, fædrelandet blevet skændet, folket blevet fordrevet og må vandre omkring i alle verdens lande. Retfærdighedens styre er fraværende og løgnens styre hersker.
(…)
Kapitel 3: Strategi og midler
Den Islamiske Modstandsbevægelses strategi: Palæstina er en islamisk waqf [dvs en islamisk religiøs dotation]
Artikel 11
Den Islamiske Modstandsbevægelse fastholder, at Palæstina er waqf-land, givet som dotation for alle generationer af muslimer indtil Genopstandelsens Dag. Man bør ikke forsømme det eller [blot] en del af det, ej heller bør man opgive det eller [blot] en del af det. Ingen arabisk stat, eller [endog] alle de arabiske stater [tilsammen], har [retten] til at gøre dette; ingen konge eller præsident har denne ret og heller ikke alle kongerne og præsidenterne tilsammen; ingen organisation, eller alle organisationerne tilsammen - de være sig palæstinensiske eller arabiske - [har ret til at gøre dette], fordi Palæstina er islamisk waqf-land, givet til alle generationer af muslimer indtil Genopstandelsens Dag.
Dette er den juridiske status for Palæstina i henhold til islamisk lov. I denne henseende er det som ethvert andet land, som muslimerne har erobret med magt, fordi muslimerne på tidspunktet for erobringen indviede det som en religiøs stiftelse for alle generationer af muslimer indtil.
(…)
Hjemland og nationalisme som set af Den Islamiske Modstandsbevægelse
Artikel 12
Den Islamiske Modstandsbevægelse betragter nationalisme [9] som en del af den [islamiske] religiøse trosbekendelse. Der er intet, der taler mere veltalende og mere dybtgående om nationalisme end følgende: Når fjenden sætter fod på muslimsk territorium, bliver det at føre jihad mod og at konfrontere fjenden en individuel pligt for enhver muslimsk mand og muslimsk kvinde. 
(…)
Fredelige løsninger, initiativer og internationale konferencer
Artikel 13
Initiativerne, de såkaldte fredsløsninger, og de internationale konferencer for at løse det palæstinensiske problem, står i modstrid med Den Islamiske Modstandsbevægelses principper, for at forsømme nogen del af Palæstina er at forsømme en del af den islamiske tro. Den Islamiske Modstandsbevægelses nationalisme er en del af dens [islamiske] tro. 
(…)

De tre kredse
Artikel 14
Problemet med befrielsen af Palæstina vedrører tre kredse: Den palæstinensiske kreds, den [pan-]arabiske kreds og den islamiske kreds. Hver af disse kredse har sin rolle i kampen mod zionismen og har sine pligter. Det er en alvorlig fejl og skammelig uvidenhed at se bort fra enhver af disse kredse, for Palæstina er et islamisk land. I det findes målet for den første af de to qibla'er [bederetninger] og den tredje helligste moské efter moskeerne i Mekka og Medina. Det er også destinationen for Profetens natterejse.
(…)

Kapitel 4: Vore holdninger til:
(…)

C. Den Palæstinensiske Befrielsesorganisation
Artikel 27
Den Palæstinensiske Befrielsesorganisation [PLO] står Den Islamiske Modstandsbevægelses hjerte nærmest. [Vi betragter den som] en far, en bror, en slægtning eller en ven, og en sand muslim afviser ikke sin far, sin bror, sin slægtning eller sin ven. Vort fædreland er ét, vores ulykke er én, vores skæbne er én og vi har den samme fjende.
På grund af de omstændigheder, der omgav oprettelsen af PLO, og [som følge af] den intellektuelle forvirring, der hersker i den arabiske verden - som et resultat af den intellektuelle invasion, den har været underlagt siden korsfarernes nederlag, og som blev forstærket og fortsætter med at blive forstærket af orientalismen og kristen missionsvirksomhed - har PLO antaget ideen om den sekulære stat, og vi anskuer [PLO] i overensstemmelse hermed. Sekulær ideologi er i total modstrid med den religiøse ideologi, og det er ideer, der ligger til grund for holdninger, adfærd og beslutninger.

D. Arabiske og islamiske stater og regeringer
Artikel 28
Den zionistiske invasion er en grusom invasion, som ikke har nogen skrupler overhovedet; den bruger enhver ond og nedrig metode til at nå sine mål. I sin infiltration og spionage er den i høj grad er afhængig af de hemmelige organisationer, der voksede ud af den, såsom Frimurerne, Rotary- og Lions-klubber og andre sådanne spionagegrupper. 
(…)
Vi kræver, at de arabiske lande omkring Israel åbner deres grænser for jihad-krigere fra de arabiske og islamiske folk, så de kan opfylde deres rolle og føje deres indsats til indsatsen af deres brødre - de muslimske brødre i Palæstina. Hvad angår resten af de arabiske og muslimske lande, kræver vi, at de letter passagen af jihad-krigere ind og ud af dem - det er det mindste [de kan gøre].
(…)

Kapitel 5: Historiske vidnesbyrd gennem generationerne om konfrontation med aggressorer
Artikel 34
Palæstina er Jordens centrum og mødested for kontinenter; det har altid været målet for grådige aggressorer. Sådan har det været siden historiens begyndelse. Profeten, Allahs bøn og fred være med ham, peger på dette i den ædle hadith.
(…)
Aggressorerne tragtede efter Palæstina ved mange lejligheder. De angreb det med store hære for at tilfredsstille deres grådighed. Korsfarernes store hære kom der medbringende deres religiøse tro og hejste deres kors. Det lykkedes dem at besejre muslimerne i et stykke tid, og muslimerne formåede ikke at genvinde det, før de søgte ind under deres religiøse banner, slog sig sammen råbende "Allah Akbar" og i næsten to årtier drog ud på jihad under kommando af Salah Al-Din Al-Ayyubi, hvilket førte til en klar sejr: Korsfarerne blev besejret og Palæstina befriet.
Sig til dem, der er vantro: "I vil blive besejret og ført til Helvede i samlet flok!" Hvilket ulykkeligt hvilested! (Koranen 3:12)
(…)

